หุ้นยุโรปปิดปรับลง กลุ่มส่งออกร่วงนำหลังตลาดกังวลศก.จีน
ตลาดหุ้นยุโรปปิดร่วงลงเมื่อคืนนี้ (19 ส.ค.) เนื่องจากนักลงทุนทุบขายหุ้นกลุ่มสินค้าโภคภัณฑ์และหุ้นส่งออก อันเป็นผลมาจากกระแสความวิตกกังวลเกี่ยวกับการชะลอตัวของเศรษฐกิจจีน ซึ่งความกังวลในเรื่องดังกล่าวได้สกัดปัจจัยบวกจากข่าวที่ว่ารัฐสภาเยอรมนีและกองทุนกลไกรักษาเสถียรภาพยุโรป (ESM) รอนุมัติข้อตกลงให้ความช่วยเหลือทางการเงินกรีซ
20 ส.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 1.8% ปิด (19 ส.ค.) ที่ 381.31 จุด, ดัชนี DAX ตลาดหุ้นเยอรมันปิดที่ 10,682.15 จุด ร่วงลง 233.77 จุด หรือ -2.14%, ดัชนี CAC-40 ตลาดหุ้นฝรั่งเศสปิดที่ 4,884.10 จุด ลดลง 87.15 จุด หรือ -1.75% และดัชนี FTSE 100 ตลาดหุ้นลอนดอนปิดที่ 6,403.45 จุด ร่วงลง 122.84 จุด หรือ -1.88%
ความวิตกกังวลเกี่ยวกับแนวโน้มเศรษฐกิจจีนได้กดดันให้นักลงทุนเทขายหุ้นกลุ่มสินค้าโภคภัณฑ์และกลุ่มที่เกี่ยวข้องกับอุตสาหกรรมส่งออก โดยหุ้นเกลนคอร์ร่วงลง 9.7% หุ้นพีเอสเอ เปอร์โยต์ ซีตรอง ดิ่งลง 2.6% หุ้นเดมเลอร์ ร่วงลง 2.7% และหุ้น BASF SE ปรับตัวลง 2.7%
กระแสความวิตกกังวลเกี่ยวกับเศรษฐกิจได้สกัดปัจจัยบวกจากรายงานที่ว่า รัฐสภาเยอรมนีลงคะแนนเสียงท่วมท้นให้ความเห็นชอบต่อข้อตกลงให้ความช่วยเหลือทางการเงินต่อกรีซฉบับที่ 3 เมื่อวานนี้ ด้วยคะแนนเสียง 454-113 เสียง ขณะที่งดออกเสียง 18 เสียง สอดคล้องความเห็นของนักวิเคราะห์ที่คาดว่ารัฐสภาเยอรมนีจะอนุมัติแผนการช่วยเหลือดังกล่าว แม้ว่าจะมีสมาชิกรัฐสภาบางส่วนไม่เห็นด้วยก็ตาม
นอกจากนี้ กองทุนกลไกรักษาเสถียรภาพยุโรป (ESM) ให้การอนุมัติข้อตกลงให้ความช่วยเหลือทางการเงินต่อกรีซฉบับที่ 3 เมื่อวานนี้ ส่งผลให้มีการเบิกจ่ายเงินกู้งวดแรกจำนวน 1.3 หมื่นล้านยูโร ทันเวลาก่อนที่กรีซมีกำหนดต้องชำระหนี้ 3.2 พันล้านยูโรต่อธนาคารกลางยุโรป (ECB) ในวันที่ 20 ส.ค.